**NOTA INFORMATIVĂ**

**la proiectul hotărîrii Guvernului cu privire la implementarea Legii nr. 133 din 17 iunie 2016 privind declararea averii și a intereselor personale**

**Prevederile legale ce au impus elaborarea proiectului**.Prezentul proiect este elaborat întru executarea prevederilor *art. 7 alin. (2) și art. 25 alin. (1) lit. a) al Legii nr. 133 din 17 iunie 2016 privind declararea averii și a intereselor personale,* conform cărora, Guvernul stabilește tipul semnăturii electronice și modul de repartizare a acesteia, cu titlu gratuit, subiecților declarării averii și a intereselor personale.

**Principalele prevederi**. Proiectul în cauză stabilește, conform art.4 alin.(1) lit. c) din Legea nr.91 din 29 mai 2014 privind semnătura electronică și documentul electronic, **semnătura electronică avansată calificată** pentru semnarea în formă electronică a declarației de avere și interese personale.

 Totodată, prin acest proiect, se aprobă modul de repartizare a semnăturii electronice subiecților declarării averii și a intereselor personale din cadrul organizațiilor publice. În acest sens, Î.S. „Centrul de Telecomunicații Speciale”, potrivit pct.41 din Hotărîrea Guvernului nr.945 din 5 septembrie 2005 cu privire la centrele de certificare a cheilor publice, va emite semnătura electronică subiecților declarării în baza listelor nominale prezentate de către organizațiile publice.

 Conform prevederilor art.7 alin (4) din Legea nr.133 din 17 iunie 2016, se pune în sarcina organizațiilor publice de a completa Registrul electronic al subiecților declarării averii și a intereselor personale cu date veridice referitor la subiecții declarării, precum și a crea și/sau îmbunătăți condițiile tehnice necesare aplicării semnăturii electronice de către subiecții declarării în procesul depunerii în formă electronică a declarațiilor.

 În scopul validării și stabilirii autenticității datelor conținute în listele nominale ale subiecților declarării averii și a intereselor personale se instituie obligația posesorilor Registrelor electronice de stat de a asigura, gratuit, accesul Î.S. „Centrul de Telecomunicații Special” la datele conținute în acestea.

**Aspectul financiar.** Implementarea proiectului de hotărîre a Guvernului necesită alocarea unor mijloace financiare suplimentare din bugetul de stat pentru acoperirea cheltuielilor legate de emiterea semnăturii electronice calificate avansate. Soluția identificată în proiect este alocarea centralizată, din bugetul de stat, către Cancelaria de Stat, cu destinația Î.S. ,,Centrul de Telecomunicații Speciale” a sumei anuale de 8750 mii lei pentru asigurarea cu semnătură electronică, a tuturor subiecților declarării, cu termen de valabilitate de un an.

**Organizațiile publice participante la elaborarea proiectului**: Proiectul vizat a fost elaborat, în cadrul unui grup de lucru, de persoane responsabile în domeniu din Cancelaria de Stat, Ministerul Finanțelor, Autoritatea Națională de Integritate, I.P. ,,Centrul de Guvernare Electronică” și Î.S. „Centrul de Telecomunicații Speciale”.

În contextul celor expuse, considerăm oportun aprobarea proiectului nominalizat.

**Secretar general**

**al Guvernului Lilia PALII**